Title: ประกาศการประปานครหลวง เรื่อง การกำหนดอัตราค่าน้ำประปาสำหรับองค์กรสาธารณประโยชน์

ประกาศการประปานครหลวง

ประกาศการประปานครหลวง
เรื่อง
การกำหนดอัตราค่าน้ำประปาสำหรับองค์กรสาธารณประโยชน์[๑]

โดยที่การประปานครหลวงพิจารณาเห็นสมควรกำหนดอัตราค่าน้ำประปาสำหรับองค์กรสาธารณประโยชน์ที่จัดตั้งขึ้นโดยมีวัตถุประสงค์ในการดำเนินงานด้านการจัดสวัสดิการสังคม
และได้รับการรับรองให้เป็นองค์กรสาธารณประโยชน์ตามพระราชบัญญัติส่งเสริมการจัดสวัสดิการสังคม
พ.ศ. ๒๕๔๖
เพื่อเป็นการสนับสนุนการดำเนินงานและช่วยลดภาระค่าใช้จ่ายให้กับองค์กรสาธารณประโยชน์ตามนโยบายด้านความรับผิดชอบต่อสังคมของการประปานครหลวง

อาศัยอำนาจตามความในมาตรา ๑๓ (๔) แห่งพระราชบัญญัติการประปานครหลวง
พ.ศ. ๒๕๑๐ ซึ่งแก้ไขเพิ่มเติมโดยพระราชบัญญัติการประปานครหลวง (ฉบับที่ ๕) พ.ศ.
๒๕๓๕ ประกอบกับข้อบังคับการประปานครหลวง ฉบับที่ ๑๑๖ ว่าด้วย การบริการจัดส่ง
จำหน่าย และการใช้น้ำประปา พ.ศ. ๒๕๔๓ ซึ่งแก้ไขเพิ่มเติมโดยข้อบังคับการประปานครหลวง
ฉบับที่ ๑๒๔ ว่าด้วย การบริการจัดส่ง จำหน่ายและการใช้น้ำประปา พ.ศ. ๒๕๔๘
และระเบียบการประปานครหลวง ฉบับที่ ๕๑ ว่าด้วย
การกำหนดประเภทผู้ใช้น้ำและการเปลี่ยนประเภทผู้ใช้น้ำ พ.ศ. ๒๕๔๙
การประปานครหลวงจึงกำหนดเงื่อนไขและอัตราค่าน้ำประปาสำหรับองค์กรสาธารณประโยชน์
ตามหลักเกณฑ์ดังต่อไปนี้

๑.
องค์กรสาธารณประโยชน์ที่ต้องการขอรับสิทธิจะต้องเป็นองค์กรสาธารณประโยชน์ที่ได้รับการรับรองตามพระราชบัญญัติส่งเสริมการจัดสวัสดิการสังคม
พ.ศ. ๒๕๔๖
๒.
องค์กรสาธารณประโยชน์ที่ต้องการขอรับสิทธิจะต้องเป็นผู้ทำสัญญาการใช้น้ำกับการประปานครหลวง
และมีสถานที่ใช้น้ำเป็นสถานที่ทำการถาวรในเขตการให้บริการของการประปานครหลวง
๓. ให้กำหนดอัตราค่าน้ำประปาสำหรับองค์กรสาธารณประโยชน์
สำหรับปริมาณการใช้น้ำประปาส่วนที่ไม่เกิน ๕๐ ลูกบาศก์เมตร
ให้คิดค่าน้ำประปาตามอัตราประเภทที่ ๑ ที่พักอาศัย และปริมาณการใช้น้ำประปา
ส่วนที่เกิน ๕๐ ลูกบาศก์เมตรขึ้นไป ให้คิดค่าน้ำประปาตามอัตราขายเหมาประเภทที่
๑  ทั้งนี้
อัตราดังกล่าวเป็นไปตามที่การประปานครหลวงกำหนด
ผู้ขอรับสิทธิตามประกาศนี้ให้แจ้งความประสงค์ขอรับสิทธิกับการประปานครหลวงได้ตั้งแต่บัดนี้เป็นต้นไป

จึงประกาศให้ทราบโดยทั่วกัน

ประกาศ
ณ วันที่ ๘ มีนาคม พ.ศ. ๒๕๕๖
เจริญ  ภัสระ
ผู้ว่าการการประปานครหลวง

ปริยานุช/ผู้จัดทำ
๒ พฤษภาคม ๒๕๕๖

โชติกานต์/ผู้ตรวจ
๙ พฤษภาคม ๒๕๕๖

[๑] ราชกิจจานุเบกษา
เล่ม ๑๓๐/ตอนพิเศษ ๕๓ ง/หน้า ๕๗/๒๙ เมษายน ๒๕๕๖